Snæfell í þriðja sætið með sigri á Haukum Að loknum fjórtán umferðum í úrvalsdeildinni í körfuknattleik er lið Snæfells í þriðja sæti deildarinnar með 22 stig eða jafn mörg og lið KR . Skallagrímur er síðan í fjórða sæti með 20 stig . Njarðvíkingar tróna hinsvegar á toppi deildarinnar með 24 stig . Lið Hauka var lítil hindrun fyrir ákveðna Snæfellinga þegar liðin mættust í gærkvöldi í Stykkishólmi . Lið Snæfells náði fljótt 10 stiga forskoti og þegar fyrsta leikhluta lauk var staðan 25 : 19 . Í öðrum leikhluta jókst forskot Snæfellinga enda virtist baráttuþrek Haukanna vera af skornum skammti og í lok hans var staðan 49 : 34 . Í þeim þriðja tóku leikmenn Snæfells öll völd á vellinum og var staðan í lok hans 77 : 50 . Varamenn liðsins fengu að reyna sig í síðasta leikhluta og héldu strikinu . Leiknum lauk með 95 stigum Snæfellinga gegn 71 stigi Hauka . Stigahæstur í liði Snæfells var Sigurður Á. Þorvaldsson með 20 stig , Justin Shouse skoraði 19 , Hlynur Bæringsson 19 , Árni Ásgeirsson 8 , Jón Ólafur Jónsson 7 , Ingvaldur Magni Hafsteinsson 6 , Sveinn Davíðsson 6 , Helgi Reynir Guðmundsson 5 , Gunnlaugur Smárason 2 , Guðni Valentínusson 2 og Atli Hreinsson 2 .